Podmienky pre udelenie (resp. odobratie) kánonickej misie

pre učiteľov náboženskej výchovy a náboženstva

dané Konferenciou biskupov Slovenska

Kánonická misia je nevyhnutná na vyučovanie predmetu náboženská výchova/ náboženstvo v zmysle kánonu 805 Kódexu kánonického práva, Školského zákona č. 245/2008 a Zákona č. 317/2009 v znení všetkých ich novelizácií, ktoré uvádzajú, že predmet náboženstvo/náboženská výchova môžu vyučovať len kvalifikovaní učitelia s platnou kánonickou misiou vydanou príslušným diecéznym ordinárom.

Podmienky vychádzajú z Kódexu kánonického práva (CIC) kánonu 804 § 2.

1. Pravá náuka (vernosť Cirkvi)

hodnovernosť odovzdávaného kresťanského učenia – katolíckej viery,

rešpektovanie nariadení diecézneho biskupa o katechizácii,

spolupráca s farárom (administrátorom farnosti) v mieste vyučovania náboženskej výchovy a náboženstva,

pravidelný kontakt s Diecéznym katechetickým úradom,

pravidelne sa zúčastňovať rekolekcií učiteľov náboženskej výchovy/náboženstva, organizovaných školským dekanom v príslušnom dekanáte.

2. Svedectvo kresťanského života

duchovný život a kresťanský životný štýl (postoj),

morálna bezúhonnosť u slobodných, usporiadaný rodinný život (cirkevný sobáš, v prípade rozvodu povolenie pristupovať k sviatostiam, kán. 805 CIC),

aktívne zapájanie sa do života farnosti,

ochota k mimoškolským aktivitám s deťmi a mládežou,

účasť na duchovných cvičeniach.

3. Pedagogické umenie (pedagogická zručnosť)

učiteľ náboženskej výchovy/náboženstva spĺňa kritériá odbornej a pedagogickej spôsobilosti v zmysle platnej legislatívy - zákona č. 317/2009 o pedagogických zamestnancoch a vyhlášky MŠVVaŠ SR č. 437/2009, ktorá hovorí o kvalifikačných predpokladoch pre pedagogických a odborných zamestnancov,

pozitívny vzťah a prístup k deťom, pedagogické a katechetické zručnosti,

zvnútornenie (interiorizácia) obsahu a priebehu hodiny náboženskej výchovy a vyučovania náboženstva na nadobúdanie potrebných náboženských zručností a životných postojov u žiakov,

schopnosť prepojiť školské vyučovanie na farskú a rodinnú katechézu,

účasť na pravidelných formačných, metodických a vzdelávacích seminároch organizovaných Diecéznym katechetickým úradom.

Žiadosť o udelenie kánonickej misie si podáva učiteľ náboženskej výchovy/náboženstva. Kánonická misia platí na území príslušnej farnosti. V prípade vyučovania náboženstva na území inej farnosti je potrebné požiadať o novú kánonickú misiu pre túto farnosť.

Žiadosť o kánonickú misiu musí byť podpísaná správcom farnosti a školským dekanom a zaslaná Diecéznemu katechetickému úradu v Bratislave.

V prípade, že morálne, pedagogické, či kresťanské postoje katechétu sa stanú nevyhovujúcimi, kánonická misia bude odňatá v zmysle Podmienok Konferencie biskupov Slovenska.

Kánonická misia zaniká automaticky: uplynutím obdobia na ktorú bola udelená a zrušením úväzku v predmete náboženská výchova/náboženstvo vo všetkých školách farnosti.